ธปท.คาดเศรษฐกิจปีนี้เติบโตทะลุ5%
ธปท.แย้มเศรษฐกิจปีนี้มีโอกาสโตสูงกว่า 4.9% เตือนนักลงทุนระวังความเสี่ยงค่าเงินที่ยังผันผวน
27 ก.พ. 2556

ธปท.แย้มเศรษฐกิจปีนี้มีโอกาสโตสูงกว่า 4.9% เตือนนักลงทุนระวังความเสี่ยงค่าเงินที่ยังผันผวน 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า อัตราการเติบโตทางเศรษฐกิจ (จีดีพี) ของไทยในปีนี้มีโอกาสสูงกว่าที่ ธปท.คาดการณ์ไว้ที่ระดับ 4.9% เพราะฐานปีที่แล้วสูงและมีแรงส่งที่ดีจึงน่าจะเติบโตสูงขึ้นได้กว่านี้ 
“เศรษฐกิจจะโตได้ระดับ 5% หรือมากกว่า 5% หรือไม่ ต้องขอดูจากข้อมูลในวันที่ 3 เม.ย.ก่อน ผมไม่อยากจะพูดไปก่อน” นายประสาร กล่าว 
ผู้ว่าการ ธปท. ชี้แจงอีกว่า แนวโน้มเศรษฐกิจที่มีโอกาสเติบโตได้ดีต่อเนื่อง มาจากกำลังซื้อและการลงทุนที่มีขยายตัวต่อเนื่อง พื้นฐานทางเศรษฐกิจที่ดี และแนวโน้มการส่งออกที่ฟื้นตัวได้ในครึ่งปีหลัง เศรษฐกิจจึงมีแนวโน้มที่ดี 
สำหรับราคาน้ำมันนั้น ตอนนี้ ธปท.ได้ปรับสมมติฐานราคาน้ำมันเพิ่มจากเดิมที่ 105 เหรียญสหรัฐต่อบาร์เรล เป็น 110 เหรียญสหรัฐต่อบาร์เรลแล้ว จึงไม่น่าจะกดดันเงินเฟ้อมากนัก โดยเงินเฟ้อพื้นฐานจะอยู่ที่ 1.7% และเงินเฟ้อทั่วไปที่ 2.8
นายประสาร กล่าวปาฐกถา “มองรอบด้านการลงทุน ปี 2556” ของธนาคารไทยพาณิชย์ว่า แม้แนวโน้มเศรษฐกิจโลกและไทยจะปรับดีขึ้น แต่ก็อยากฝากให้นักลงทุนพิจารณาใน คือ 1.เศรษฐกิจโลกปรับดีขึ้นมีโอกาสโต 2.6% จากการที่เศรษฐกิจสหรัฐ ญี่ปุ่น และเอเชียฟื้นตัวดีขึ้น ทำให้มีเงินทุนไหลเข้าภูมิภาคเอเชียมากขึ้น 2.เศรษฐกิจของกลุ่มยูโรโซนยังมีความเสี่ยงหนี้สาธารณะ สหรัฐก็ยังมีความเสี่ยงด้านการคลัง 
3.เงินทุนไหลเข้าทำให้ราคาอสังหาริมทรัพย์ ตลาดทุน พันธบัตร ปรับตัวสูงขึ้น มีโอกาสที่จะทำกำไรได้มากขึ้น 
4.การลงทุนควรรู้เขารู้เรา โดยควรรู้อัตราผลตอบแทนของสินทรัพย์แต่ละประเภท เช่น ดัชนีตลาดช่วง 3 ปีที่ผ่านมาให้ผลตอบแทน 28.9% แล้ว อาคารชุดแนวรถไฟฟ้าให้ผลตอบแทน 9.9% อาคารชุด กทม.และปริมณฑลผลตอบแทน 6.4% พันธบัตร 5.3% อัตราดอกเบี้ยเงินฝาก 12 เดือน 2% นักลงทุนควรรู้ว่ารับความเสี่ยงได้แค่ไหน ราคาเพิ่มขึ้นมากหรือไม่